Det fortæller beredskabsleder Ole Loenhard til TV2 Nord. Beredskabet er fortsat på stedet, selv om flammerne forlængst er gået ud, for der er masser af efterslukningsarbejde flere timer endnu. - Vi skal muligvis også have lagt skum ud, ligesom vi skal have brandvagter på, siger Ole Loenhard. Beredskabet sætter typisk et antal brandvagter på i op til flere døgn efter, en brand er slukket for at sikre, at ilden ikke pludselig blusser op igen, ligesom der kan være god grund til at have vagter på i forhold til at sikre brandtomten i forhold til det forestående politi-tekniske arbejde, der endnu ikke er gået i gang. - Det er en vurdering, vi laver løbende, fastslår Ole Loenhard. I starten havde Nordjylland Beredskab brandfolk inde i huset, og der var sågar folk på tagetagen, men de måtte ret hurtigt trække ud igen, da lofterne til første salen simpelthen begyndte at falde ned. - Så ret hurtigt måtte vi trække brandfolkene ud af huset, og så måtte vi koncentrere os om at forsøge at slukke udvendigt, siger Ole Loenhard.

Referat:
Loftspladerne faldt ned om ørerne på de 60 brandfolk, der i nat kæmpede mod flammerne på det historiske Svinkløv Badehotel.